太湖詩 縹緲峰
作者：皮日休
朝代：唐

paragraphs: 頭戴華陽帽，手拄大夏筇。
清晨陪道侶，來上縹緲峰。
帶露齅藥蔓，和雲尋鹿蹤。
時驚𪕍𪕌鼠，飛上千丈松。
翠壁內有室，叩之虛䃔䃧。
古穴下徹海，視之寒鴻濛。
遇歇有佳思，緣危無倦容。
須臾到絕頂，似鳥穿樊籠。
恐足蹈海日，疑身凌天風。
衆岫點巨浸，四方接圓穹。
似將青螺髻，撒在明月中。
片白作越分，孤嵐爲吳宮。
一陣靉靆氣，隱隱生湖東。
激雷與波起，狂電將日紅。
礊礊雨點大，金髇轟下空。
暴光隔雲閃，髣髴亙天龍。
連拳百丈尾，下拔湖之洪。
捽爲一雪山，欲與昭回通。
移時却𢷈下，細碎衡與嵩。
神物諒不測，絕境尤難窮。
杖策下返照，漸聞仙觀鐘。
煙波濆肌骨，雲壑闐心胸。
竟死愛未足，當生且歡逢。
不然把天爵，自拜太湖公。